Diari Oficial de la Generalitat Valenciana


Sumari del DOGV 2547, del 10-07-1995 (1995/835342)

RESOLUCIÓ de 20 de febrer de 1995, del secretari general de la Conselleria de Cultura, per la qual resol l'extinció de la Fundació Cultural Hispano-Nord-americana
------------------------------------------------------------------------------------------------------------------------------------------------------------------

### Dades del document

Número de DOGV
:   2547

Data del DOGV
:   10-07-1995

Secció del DOGV
:   ALTRES DISPOSICIONS

Número del document
:   1995/835342


Data del document
:   20-02-1995

Organisme emissor
:   Conselleria de Cultura

Tipus de document
:   Resolució

RESOLUCIó de 20 de febrer de 1995, del secretari general de la Conselleria de Cultura, per la qual resol l'extinció de la Fundació Cultural Hispano-Nord-americana   
En atenció als fets següents s'extingeix la resolució de la Fundació Cultural Hispano-Nord-americana.  
Fets  
1. Amb data 4 de febrer de 1985, la Conselleria de Cultura, Educació i Ciència classifica com a cultural privada de promoció la fundació cultural privada Hispano-Nord-americana, constituïda mitjançant escriptura pública núm. 76, de 10 de gener de 1985, davant el notari de València Sr. Julio Pascual y Domingo, la finalitat de la qual seria canalitzar l'intercanvi en temes educatius entre els Estats Units d'Amèrica i la Comunitat Autònoma Valenciana.  
2. Amb data 12 de gener d'enguany, es reuneixen els membres del patronat de la Fundació Cultural Hispano-Nord-americana, a excepció del Sr. Daniel Stuart Greene en parador desconegut, segons s'acredita pel certificat estés pel Sr. Rafael Boscá Canet, secretari del patronat de la fundació, en l'actualitat compost pels senyors, José Lladró Dolz, Rafael Boscá Canet, Francisco Trullenque Sanjuán, José María Vivó Arnau, Javier Paniagua Fuentes, Manuel Miravet García i Manuel Enciso Rodríguez, i s'adopta per unanimitat l'acord d'extinció de la fundació, ja que entenen els patrons que la principal finalitat de la fundació la realitza el Col·legi Hispano-Nord-americà, SA, centre educatiu bilingüe anglés-espanyol que és l'únic que imparteix a la Comunitat Valenciana l'ensenyament d'acord amb el sistema educatiu dels EUA en els nivells de Pre-escolar, Ensenyament Primari i Secundari. Aquest ha estat reconegut pel Ministeri d'Educació i Ciència i per la Conselleria d'Educació i Ciència, segons el Reial Decret 1.110/78, de 12 de maig (BOE de 30.05.78).  
Consideracions jurídiques  
1. L'article 39 del Codi Civil disposa que si, per haver expirat el termini durant el qual funcionaven legalment, o per haver realitzat el fi per al qual es van constituir, o per ser ja impossible aplicar a aquest l'activitat o els mitjans de què disposaven, deixen de funcionar les fundacions, es donarà als seus béns l'aplicació que les clàusules fundacionals els hagen assignat. Si no s'ha establit res prèviament, s'aplicaran aquests béns a la realització de fins anàlegs, en interés de la comunitat autònoma o municipi.   
En aquest cas concorre la circumstància que l'article 34 dels estatuts que regeixen la fundació disposa que el seu patrimoni, en cas d'extinció, es destinarà al Col·legi Hispano-Nord-americà, com a entitat que exerceix les seues funcions en l'àmbit descrit en l'objecte i fins d'aquesta fundació, en impartir l'ensenyament segons el sistema educatiu dels Estats Units d'Amèrica als alumnes espanyols i estrangers, d'acord amb l'Ordre Ministerial de 7 de desembre de 1981.  
2. Que en aquest expedient s'han observat les prescripcions dels articles 30 i 31 de la Llei 30/94, de 24 de novembre, que regula el procediment d'extinció.  
3. En aquest cas, vista la inactivitat de la fundació, ja que és l'entitat mercantil la que gestiona el col·legi i realitza els fins de la fundació, i que l'únic patrimoni de la fundació és la finca en què està construït el Col·legi Hispano-Nord-americà, s'estima que està prou acreditada en l'expedient la causa legal d'extinció, atés que la seua finalitat queda plenament garantida amb l'activitat del col·legi, i que és procedent. Al mateix temps, es nomenen els patrons Sr. Francisco Trullenque Sanjuán, Sr. José María Vivó Arnau i Sr. José Manuel Miravet Garcia, liquidadors dels béns de la fundació, perquè així ho ha decidit la junta de patrons.  
Vistos els preceptes esmentats i els altres d'aplicació legal, i fent ús de les facultats delegades per l'Ordre de 3 d'agost de 1993, de la Conselleria de Cultura (DOGV 2101, de 13 de setembre), resolc:   
Primer  
Acceptar i inscriure en el Registre de Fundacions Culturals Privades de la Conselleria de Cultura la proposta d'extinció de la fundació cultural privada Col·legi Hispano-Nord-americà.  
Segon  
Designar com a liquidadors els patrons de la fundació, Sr. Francisco Trullenque Sanjuán, Sr. José María Vivó Arnau i Sr. José Manuel Miravet García.  
Tercer  
Els liquidadors tindran les responsabilitats dels membres de l'òrgan encarregat del govern i direcció de la fundació durant el període de liquidació d'aquesta i donaran compte al protectorat de cada una de les operacions que duguen a terme tant en la realització de l'actiu com en la liquidació del passiu. Així mateix formaran el compte final de liquidació amb els justificants del lliurament de l'haver líquid a l'entitat que l'ha de rebre, per a l'anotació d'aquella en el Registre de Fundacions Culturals Privades.  
Contra aquesta resolució, que posa fi a la via administrativa, es podrà interposar un recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació.  
Per a la interposició del recurs, caldrà que prèviament el recurrent ho comunique a aquest òrgan.  
Tot això d'acord amb l'article 58 i següents de la Llei Reguladora de la Jurisdicció Contenciosa Administrativa i l'article 110.3 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú, sense perjudici que puga exercir qualsevol altre recurs que estime oportú.  
   
València, 20 de febrer de 1995.- El secretari general de la Conselleria de Cultura: Vicent Todolí Femenia.